BG Официален вестник на Европейския съюз C 197/17

Становище на Европейски икономически и социален комитет относно „Съобщение на Комисията до Европейския парламент, Съвета, Европейския икономически и социаленн комитет и Комитета на регионите — Годишна работна програма на Съюза в областта на европейската стандартизация за 2018 г.“

[COM(2017) 453 final]

(2018/C 197/03)

Единствен докладчик: Juan MENDOZA CASTRO

Консултация Европейска комисия, 9.10.2017 г. Правно основание Член 304 от ДФЕС Компетентна секция „Единен пазар, производство и потребление“ Приемане от секцията 18.12.2017 г. Приемане на пленарна сесия 17.1.2018 г. Пленарна сесия № 531 Резултат от гласуването („за“/„против“/„въздържал се“) 195/1/0

1. Заключения и препоръки

1.1. Комитетът приветства програмата в областта на стандартизацията за 2018 г., по-специално социалните и екологичните мерки, но препоръчва бъдещите версии да включват кратко изложение, посветено на съответствието с предходните програми.

1.2. Той препоръчва всички действия в областта на ИКТ да бъдат включени в един документ.

1.3. ЕИСК призовава Комисията да следи ситуацията отблизо, за да не допуска евентуални злоупотреби с правилата за патентите и затворените стандарти.

1.4. Комитетът изтъква ролята на Комисията в европейската система за стандартизация, която е от първостепенно значение за развитието на вътрешния пазар и превръща ЕС в световен лидер в тази област.

1.5. Той призовава Комисията да поддържа необходимите бюджетни ресурси и персонал за изпълнението на целите на Регламент (ЕС) № 1025/2012.

1.6. ЕИСК настоява да бъде направена подробна последваща оценка на усилията, положени от основните действащи лица в областта на стандартизацията. ЕИСК би могъл да създаде, като приоритет, ad hoc форум за приобщаващото измерение на европейската система за стандартизация.

1.7. Комитетът счита, че като цяло 27-те планирани за 2018 г. действия са подходящи, но би искал да изтъкне следните аспекти: — Цифров единен пазар (ЦЕП): ЕИСК изразява безпокойството си от факта, че глобалните „де факто“ стандарти често се налагат от промишлени гиганти извън ЕС, което има негативни последици, — Нови стандарти за етанола: ЕИСК настоятелно препоръчва да се вземе предвид аспекта на опазването на околната среда, — Комитетът приветства по-специално различните действия, целящи значително подобряване на състоянието на околната среда и човешкото здраве, — Стандарти за медицинските изделия: ЕИСК предлага да се вземе предвид и въпросът за ефективността по отношение на разходите, — Хармонизиране на критериите за емисиите в транспортния сектор: ЕИСК изтъква ограничения напредък, постигнат след 1995 г., когато бяха предприети първите стъпки в тази област.

1.8. ЕИСК подкрепя Комисията по въпроса за международното сътрудничество, но би искал да ѝ обърне внимание, че на международно равнище се изготвят все повече стандарти без координирано европейско участие.

1.9. ЕИСК препоръчва на европейските организации за стандартизация (ЕОС) да опростят процедурите, регулиращи достъпа на организациите по приложение III до процеса на изготвяне на стандартите, намалявайки по този начин пречките пред ефективното им участие.

1.10. ЕИСК приветства различните действия по линия на съвместната инициатива за стандартизация (СИС), но предлага също така да се вземат под внимание непреките последици от дейностите по определяне на стандарти за въпроси като преместването на работни места, приобщаващия характер на обществото, образованието и обучението, и др.

2. Предложенията на Комисията

2.1. Годишният работен план на ЕС разглежда и отразява предизвикателствата и съображенията, свързани със съществените за стандартите патенти, стандартизацията в областта на ИКТ, международното измерение на стандартизацията и автоматично управляемите превозни средства.

2.2. Планът отразява и съвместната инициатива за стандартизация от юни 2016 г. ( 1 )

2.3. Изложени са действия в подкрепа на следните стратегически приоритети, имащи за цел да подпомогнат съответните инициативи в рамките на работната програма на Комисията за 2017 г. и нуждите в областта на стандартизацията през 2018 г., произтичащи от тези инициативи: — стратегията за цифров единен пазар (ЦЕП), — стратегията за енергиен съюз, — европейската космическа стратегия, — плана за действие на ЕС за кръгова икономика, — европейския план за действие в областта на отбраната, — по-задълбочен и по-справедлив вътрешен пазар със засилена промишлена база.

2.4. Комисията ще организира междуинституционално обучение за законодателите и съзаконодателите, което да им помогне да разберат по-добре как се използват стандартите в прилагането на законодателството и политиките.

2.5. Освен това приканва ЕОС да продължат и засилят усилията си за улесняване работата на организациите по приложение III и на всички заинтересовани страни, със специален акцент върху вътрешните правила и процедури, както и върху работата на международно равнище, по-специално в рамките на ISO и IEC.

3. Общи бележки

3.1. ЕИСК приветства представената от Комисията годишна работна програма за 2018 г., която обхваща социалните и основните екологични проблеми, включително важни въпроси на кръговата икономика, изменението на климата и чистата енергия. Отбелязва обаче, че бъдещите версии следва да включват кратко изложение, в което да се посочва до каква степен са били изпълнени предходните годишни програми.

3.2. Трябва да се рационализират платформите и механизмите за координация в областта на ИКТ, за да се избегне дублирането на усилия и възможната липса на координация. Всички стандартизационни действия в тази област следва да бъдат включени в един документ.

3.3. Отворените стандарти са важни за промишленото и технологичното развитие в ЕС. Комитетът призовава Комисията да предотврати злоупотребите с правилата за патентите и стандартите със затворен код или използването им по начин, който противоречи на принципите на конкуренцията. Що се отнася до съществените за стандартите патенти, подкрепяме принципа на справедливите, приемливи и недискриминационни (FRAND) лицензи;

3.4. Прилаганият модел на стандартизация превръща ЕС в световен лидер в това отношение. ЕИСК изтъква работата на Комисията в тази област. Еднородността и последователността на набора от европейски стандарти се гарантира чрез основополагащия принцип „един стандарт, един тест — приема се в цяла Европа“. Това осигурява на предприятията както инвестиции, така и правна и финансова сигурност.

3.5. Предвид специфичния характер и значението на европейската система за стандартизация (ЕСС) за промишлеността, МСП, потребителите и работниците, ЕИСК призовава Комисията да поддържа необходимите бюджетни ресурси и персонал за изпълнението на целите на Регламент (ЕС) № 1025/2012.

3.6. Комитетът отправя искане за задълбочено проследяване на усилията, полагани от основните действащи лица в областта на стандартизацията, с цел засилване на приобщаващото измерение на ЕСС. ЕИСК би могъл да създаде, като приоритет, ad hoc форум за приобщаващото измерение на ЕСС. Този орган би отговарял за организирането на годишно публично изслушване с цел да се оцени постигнатият в това отношение напредък.

3.7. Тъй като в момента няма задоволителна реакция на решението на Съда на Европейския съюз по делото James Elliott ( 2 ) , в което за първи път се признава, че европейските стандарти са част от законодателството на ЕС, ЕИСК подчертава колко е важно Комисията да упражнява всички необходими правомощия за контрол над дейността по стандартизация в тясно сътрудничество с другите европейски институции и призовава за междуинституционална дискусия по тази тема.

3.8. ЕИСК предлага ЕК да разгледа процеса на консултации в предварителния проект на годишната работна програма на Съюза, представен за консултация, тъй като в него няма нито стратегическа визия, нито структура, нито контекст, нито обяснение на мотивите за внесените предложения.

4. Бележки по действията, които ще бъдат предприети през 2018 г.

Нов тласък за работни места, растеж и инвестиции

4.1. Установяване на стандартизирани правила за производството на торове (включително органични) (3)

Комитетът вече е отбелязвал, че някои определения и стандарти, отнасящи се до торове с произход от вторични суровини, са неясни. С цел да се подобри прилагането на новия регламент, ЕИСК препоръчва по-задълбочена интеграция и хармонизация с действащата Директива относно отпадъците (4) и припомня, че при торовете е важно да се вземат предвид съображенията, свързани с околната среда.

Цифров единен пазар (ЦЕП)

4.2. Подобряване на качеството на фиксираните и безжичните мобилни услуги (5)

4.2.1. Стандартизацията играе безспорно важна роля в тази област, предотвратявайки фрагментирането на пазара, което може да доведе до антиконкурентни практики ( 6 )

4.2.2. ЕИСК напълно подкрепя Комисията по въпроса за стратегията за ЦЕП, но би искал да подчертае, че тя има сериозни последици за организацията на европейския пазар на труда, тъй като все по-голям брой работещи в условията на краудсорсинг работят за платформи, често в рамките на много краткотрайни и нестабилни трудови правоотношения.

4.2.3. Цифровизацията на промишлеността е глобална тенденция, която ще набира скорост през следващите няколко години. Стандартите в областта на ИКТ са от първостепенно значение за развитието на цифровите технологии в много промишлени сектори. Глобалните „де факто“ стандарти обаче се налагат от промишлени гиганти извън ЕС.

4.2.4. Изготвянето на национални, европейски или международни стандарти от официалните органи за стандартизация (CEN, CENELEC, ETSI) отнема твърде много време за бързо развиващите се цифрови технологии. Затова предприятията разработват свои собствени стандарти — за много по-кратко време и със свои собствени правила.

4.2.5. Съществува риск разработването на стандарти да стане непрозрачен и изключващ процес.

4.3. Установяване на правила, улесняващи развитието на технологии от пето поколение в честотния диапазон от 26 GHz (24,25 — 27,50 GHz) и в други диапазони с по-голяма дължина на вълната (7)

ЕИСК счита, че това действие е жизненоважно за запазването на лидерската позиция на ЕС в прилагането на технологии от пето поколение.

4.4. Установяване на общи стандарти за подобряване на радиосъобщителните системи, обмена на данни за пътниците и графиците и сигурността в областта на информационните технологии (8)

ЕИСК предлага да се стандартизират също технологичните промени и новите бизнес модели, възникващи в сектора на туризма; следва да се насърчи и развитието на интегрирани интелигентни системи за издаване на билети и предоставяне на информация.

4.5. Оперативна съвместимост и обмен на данни между операторите с цел насърчаване на по-ефективни транспортни и логистични услуги (9)

Комисията предлага „допълнителни действия“ за установяване на стандарти. И все пак е важно да не се забравят големите предизвикателства, пред които е изправен този сектор в настоящия момент: „дублиращо се подаване на данни в различни системи заради мозайка от оперативно несъвместими стандарти; липса на свързани помежду си системи и недостатъчно доверие в защитата на чувствителни данни; непризнаване на електронните транспортни документи от властите, банките, застрахователните дружества; липса на критична маса от заинтересовани страни, споделящи данни и проучващи нови бизнес възможности“ (10).

Устойчив енергиен съюз с насочена към бъдещето политика в областта на изменението на климата

4.6. Създаване на нови датчици и методи за измерване с цел оценка на качеството на атмосферния въздух (11) ; мониторинг на емисиите на амоняк (HN3), хлор и хлорен диоксид във въздуха и на емисиите на флуороводород (или общото количество газообразни флуориди) от промишлените сектори (12) ; защита на здравето от полициклични ароматни въглеводороди (13)

Комитетът приветства предложените подобрения, които допринасят значително за подобряването на състоянието на околната среда и човешкото здраве. Излагането на населението на полициклични ароматни въглеводороди (PAH), много от които са известни канцерогени, е признато отдавна за сериозен проблем; вече има няколко законодателни акта на ЕС, които ограничават присъствието на тези вещества в определени хранителни продукти, във водата и в атмосферния въздух.

4.7. Екопроектиране: намаляване на потреблението на множество продукти (компютри и т.н.) (14) ; етикетиране на енергийната ефективност на централизирани системи (15) ; екологосъобразна инфраструктура (16)

ЕИСК обръща внимание на въпроса за устойчивостта на ключовите инфраструктури на ЕС с оглед на неизбежните последици от изменението на климата, както и на бавната реакция на системата за стандартизация на този важен въпрос. Стандартите могат да дадат тласък на развитието на екологосъобразна инфраструктура, като допринесат за по-ефективното използване на ресурсите в строителния сектор и за по-голямата устойчивост спрямо последиците от изменението на климата.

4.8. Разработване на стандарти за 20-25 % съдържание на етанол в бензина (при сегашни 10 %) (17)

Ако Комисията реши да даде на CEN мандат по този въпрос, ЕИСК настоятелно препоръчва да се вземат предвид: екологичните последици от насажденията от монокултури; щетите, нанасяни на водите и почвите при използването на пестициди и торове; ерозията на почвата; отмиването на хранителни вещества; засиленото използване на сладководни ресурси; загубата на биологично разнообразие и естествени местообитания (18).

4.9. Хармонизиране на критериите за емисиите в транспортния сектор (19)

ЕИСК счита, че Комисията би следвало да отправи по-конкретни предложения във връзка с това действие, което очевидно е необходимо. Полезно е да се отбележи, че първата стъпка за намаляване на емисиите в транспортния сектор беше предприета през 1995 г. (20)

Вътрешен пазар

4.10. Засилване на ролята на Европейския комитет за изготвяне на стандарти за вътрешното корабоплаване (CESNI) (21)

Необходими са действия с оглед на големия брой на сегашните изисквания относно морския транспорт на къси разстояния (22); ЕИСК обаче счита, че предложението трябва да бъде допълнително прецизирано.

4.11. Пътна карта за европейската глобална навигационна спътникова система (ГНСС) — стандартизация надолу по веригата и изпълнение на пътната карта; засилване на оперативната съвместимост между услугите на „Галилео“ и пазара на въздухоплавателни услуги (23)

ЕИСК напълно подкрепя това предложение, като отбелязва, че през 2013 г. глобалният пазар за базирани на ГНСС продукти и услуги — т.нар. пазар „надолу по веригата“ — достигна стойност от 200 млрд. евро (24).

4.12. Електронни обществени поръчки (25)

Хармонизирането е важна стъпка към демократизирането на един пазар, който има претенциите да бъде прозрачен и достъпен с оглед на широкото разгръщане на публичните фондове. Същевременно е важно да се запази ниското ниво на разходите за създаване на нови платформи и за адаптиране и поддръжка на вече съществуващите платформи. Поради това стандартизацията е от първостепенно значение (26).

4.13. Разработване на стандарти за принтери и друго оборудване (27)

ЕИСК е съгласен, че са необходими нови хармонизирани стандарти, тъй като потребителите очакват новите и иновативни продукти като 3D принтери, роботи и автоматично управляеми превозни средства да бъдат също толкова безопасни колкото по-традиционните продукти. От първостепенно значение е новите продукти да не излагат на риск безопасността на потребителите.

4.14. Актуализиране на изискванията за безопасност и ефективност на медицинските изделия (28)

ЕИСК е съгласен с Комисията, че новият регламент „укрепва изискванията за безопасност и ефективност на медицинските изделия, за да бъде в крак с технологичния и научния прогрес“. Това е главната цел, но тъй като новите технологии са основната причина за бързо нарастващите разходи за здравеопазване, ЕИСК предлага да се вземе предвид и въпросът за ефективността по отношение на разходите.

4.15. Актуализиране на изискванията за хигиена и безопасност на строителни продукти, които са в контакт с питейна вода (29)

ЕИСК изразява съжаление относно факта, че след десет години обсъждания все още предстои да се разработят стандарти в тази област. Решението за изменение на настоящия мандат (M/136) (30) задължава органите по стандартизация да постигнат първоначални резултати до края на 2018 г.

4.16. Подкрепа за работата по основните изисквания за безпилотните летателни системи (БЛС) (31)

ЕИСК отбелязва, че все повече набира скорост общественият дебат относно използването на технологията на дроновете за развлекателни и търговски цели, включително относно произтичащите рискове за безопасността и сигурността. Международните стандарти са от решаващо значение за създаването на глобален търговски пазар. Жизненоважно е тези стандарти да доведат до глобално хармонизирано въздушно пространство за рутинен достъп на БЛС, което да увеличи търговските възможности, без да излага на риск безопасността и цялостната ефективност на въздушното пространство. Основните стандарти, които се разработват в момента, включват „откриване и избягване на препятствия“ и „командване и контрол“ (32).

4.17. Преразглеждане на хармонизираните критерии за взривните вещества за граждански цели (по-специално детонатори) (33)

Целта на това действие е да се повиши безопасността на взривните вещества за граждански цели, тъй като някои широко използвани продукти (по-специално електронните детонатори) все още не са обхванати от съществуващите хармонизирани стандарти. Комитетът, разбира се, счита предложението за напълно адекватно.

4.18. Оперативна съвместимост: нови технически спецификации за оперативната съвместимост на железопътната система (34)

ЕИСК приветства това предложение като поредната стъпка по дългия път към изграждането на интегрирана железопътната система в Европа; в този случай стандартите за подвижен състав за междурелсието от 1520 mm са благоприятни за връзката с европейското междурелсие от 1435 mm.

4.19. Защита на здравето на работниците срещу риск от експлозивна атмосфера (ATEX) (35)

ЕИСК е напълно съгласен с това, тъй като новата директива за ATEX изисква актуализиране на мандата в съответствие с новата законодателна рамка.

4.20. Подобряване на безопасността на потребителите (36)

ЕИСК се надява новите стандарти да съответстват на принципа, според който защитата на потребителите налага изискването предоставяните на потребителите стоки и услуги да не застрашават тяхното здраве, когато се използват при нормални или предвидими обстоятелства, а когато го застрашават, да бъдат изтегляни от пазара чрез бързи и опростени процедури (37).

Пространство на справедливост и основни права

4.21. Стандартизация: установяване на изисквания за детекторните устройства за защита от терористични атаки (в области, различни от въздухоплаването) (38)

ЕИСК напълно подкрепя това действие, но все пак подчертава, че сътрудничеството между ЕС и САЩ е от първостепенно значение, като се има предвид, че те са еднакво засегнати от проблема с тероризма (39). Необходимо е да се обърне внимание, наред с останалото, и на проблемите, свързани с киберсигурността и заплахите конкретно за транспортния сектор.

ЕС като по-силен участник на международната сцена

4.22. Разработване: подкрепа на усилията на държавите членки за разработване на съвместни отбранителни способности (минимални стандарти) (40)

Очаквайки да се запознае по-подробно с изготвяното от Комисията проучване и последващото решение, ЕИСК подкрепя разработването на общи стандарти както за оръжията, така и за изделията с двойна употреба, като същевременно се избягва дублирането със съществуващите стандарти, по-специално тези на НАТО (41).

5. Международно сътрудничество

5.1. ЕИСК подкрепя инициативата на Комисията да засили политическия си диалог с международните действащи лица в сферата на стандартизацията, но би искал да ѝ обърне внимание, че на международно равнище се изготвят все повече стандарти без координирано европейско участие.

5.2. Интернационализирането на процеса на определяне на стандарти носи своите последици: заинтересованите обществени групи, МСП и органите за надзор на пазара вече не могат да участват в него, тъй като не разполагат с достатъчно ресурси, за да оказват активно влияние на международната сцена в тази област.

5.3. Тъй като тези международни стандарти могат да бъдат налагани директно на национално равнище, без участието на ЕОС, съществува все по-голям риск от дехармонизиране на вътрешния пазар.

6. Приобщаващо измерение

ЕИСК приветства действията на Комисията за мониторинг на напредъка в прилагането на една истински приобщаваща европейска система за стандартизация. ЕИСК настоятелно насърчава ЕОС да опростят процедурите, регулиращи достъпа на организациите по приложение III до процеса на изготвяне на стандартите, намалявайки по този начин пречките пред ефективното им участие.

7. Изпълнение на съвместната инициатива за стандартизация

7.1. ЕИСК приветства различните действия по линия на СИС. Що се отнася до проучването на равнище ЕС на икономическото и социалното въздействие, както и на достъпа до стандарти в държавите — членки на ЕС и ЕАСТ, Комитетът предлага да се разгледат и непреките последици от дейностите по определяне на стандарти, с акцент върху аспекти като преместването на работни места, приобщаващия характер на обществото, образованието и обучението, и др.

7.2. ЕИСК приветства инициативите за ускоряване на процеса на изготвяне на стандарти, но е обезпокоен, че това е за сметка на намалената видимост на подготвителната работа преди въвеждането на стандартите.

Брюксел, 17 януари 2018 г. Председател на Европейския икономически и социален комитет Georges DASSIS

(1) COM(2015) 550 final.

(2) C-613/14 — James Elliott Construction.

(3) COM(2016) 157 final.

(4) ОВ C 389, 21.10.2016 г., стр. 80.

(5) COM(2016) 176 final.

(6) Report on Enabling the Internet of Things (Доклад относно създаването на условия за интернет на нещата), BEREC (Орган на европейските регулатори в областта на електронните съобщения), 12.2.2016 г.

(7) Директива 2014/53/ЕС (ОВ L 153, 22.5.2014 г., стр. 62).

(8) Директива (ЕС) 2016/797 (ОВ L 138, 26.5.2016 г., стр. 44).

(9) COM(2011) 144 final, COM(2009) 8 final, COM(2013) 913 final, SWD(2013) 524 final, C(2015) 2259 final.

(10) Вж. Форум за цифров транспорт и логистика — Контекст, 2015 г.

(11) Директива 2008/50/ЕО, ОВ L 152, 11.6.2008 г., стр. 1; Директива 2004/107/ЕО (ОВ L 23, 26.1.2005 г., стр. 3).

(12) Директива 2010/75/ЕС (ОВ L 334, 17.12.2010 г., стр. 17).

(13) Регламент (ЕО) № 1907/2006 (ОВ L 396, 30.12.2006 г., стр. 1).

(14) Директива 2009/125/ЕО (ОВ L 285, 31.10.2009 г., стр. 10).

(15) Директива 2009/28/ЕО (ОВ L 140, 5.6.2009 г., стр. 16).

COM(2016) 767 final.

(16) COM(2013) 249 final; COM(2013) 216 final; COM(2014) 445 final.

(17) Директива 2009/28/ЕО (ОВ L 140, 5.6.2009 г., стр. 16).

(18) Проект: Biofuel Marketplace. Май 2006 г.

(19) Директива 2003/87/ЕО (ОВ L 275, 25.10.2003 г., стр. 32).

(20) COM(95) 302 final.

(21) Директива (ЕС) 2016/1629 (ОВ L 252, 16.9.2016 г., стр. 118).

(22) Европейски стандарт за определяне на технически изисквания за плавателните съдове по вътрешните водни пътища. Издание 2015/1.

(23) COM(2016) 705 final.

(24) Galileo Services Position Paper on the main priorities of the Horizon 2020 Space Work Programme 2018-2020 (Документ за позицията на службите на „Галилео“ относно основните приоритети на работната програма на „Хоризонт 2020“ за космическото пространство за периода 2018—2020 г.).

(25) COM(2013) 453 final; директиви относно обществените поръчки (2017/24/ЕС); COM(2015) 0192 final.

(26) ОВ C 67, 6.3.2014 г., стр. 96.

(27) Директива 2006/42/ЕО, Директива 95/16/ЕО (преработен текст) (ОВ L 157, 9.6.2006 г., стр. 24).

(28) Регламент (ЕС) № 2017/745, ОВ L 117, 5.5.2017 г., стр. 1; Регламент (ЕС) № 2017/746 (ОВ L 117, 5.5.2017 г., стр. 176).

(29) Регламент (ЕС) № 305/2011, ОВ L 88, 4.4.2011 г., стр. 5; Директива 98/83/ЕО на Съвета (ОВ L 330, 5.12.1998 г., стр. 32).

(30) Преразгледан мандат за CEN/CENELEC.

(31) COM(2015) 613 final.

(32) ISO. How standards will target the drone industry („Как стандартизацията ще подходи към сектора на дроновете“).

(33) Директива 2014/28/ЕС (ОВ L 96, 29.3.2014 г., стр. 1).

(34) Директива (ЕС) 2016/797 (ОВ L 138, 26.5.2016 г., стр. 44).

(35) Директива 2014/34/ЕС (ОВ L 96, 29.3.2014 г., стр. 309).

(36) Директива 2001/95/ЕО (ОВ L 11, 15.1.2002 г., стр. 4).

(37) ОВ C 271, 19.9.2013 г., стр. 81.

(38) COM(2014) 247 final; COM(2015) 624 final; COM(2012) 417 final.

(39) The Benefits of U.S.-European Security Standardisation („Ползите от американско-европейската стандартизация в областта на сигурността“). Национален институт за стандарти и технологии. Министерство на търговията на САЩ, юни 2012 г.

(40) COM(2016) 950 final.

(41) ОВ C 288, 31.8.2017 г., стр. 62.